สทนช. เฝ้าระวังฝนตกหนักในภาคใต้หลายพื้นที่เกิน 100 มิลลิเมตร โดยจะตกหนักต่อเนื่องถึงวันที่ 18 ธันวาคมนี้
สำนักงานทรัพยากรน้ำแห่งชาติ (สทนช.) เฝ้าระวังฝนตกหนักในภาคใต้หลายพื้นที่เกิน 100 มิลลิเมตร โดยเฉพาะ อำเภอกาญจนดิษฐ์ และ อำเภอพุนพิน จังหวัดสุราษฎร์ธานี อยู่ระหว่าง 180-203 มิลลิเมตร โดยจะตกหนักต่อเนื่องถึงวันที่ 18 ธันวาคมนี้

นายสมเกียรติ  ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวถึงสภาพอากาศและฝนวันนี้ ว่า ประเทศไทยตอนบนยังคงมีอากาศหนาวเย็นกับมีลมแรงและอุณหภูมิจะลดลงเล็กน้อย ส่วนภาคใต้มีฝนตกหนักบางแห่งบริเวณ จังหวัดชุมพร สุราษฎร์ธานี นครศรีธรรมราช พัทลุง สงขลา ปัตตานี ยะลา นราธิวาส กระบี่ ตรัง และจังหวัดสตูล โดยปริมาณฝน 24 ชั่วโมงที่ผ่านมามีฝนหนักถึงหนักมากบริเวณ อำเภอกาญจนดิษฐ์ 203.5 มิลลิเมตร อำเภอพุนพิน 183.6 มิลลิเมตร จังหวัดสุราษฎร์ธานี อำเภอลานสกา 166 มิลลิเมตร อำเภอสิชล 159.5 มิลลิเมตร อำเภอขนอม 155.5 มิลลิเมตร อำเภอร่อนพิบูลย์ 144 มิลลิเมตร อำเภอเมือง 104.5 มิลลิเมตร อำเภอนบพิตำ 121.5 มิลลิเมตร จังหวัดนครศรีธรรมราช อำเภอกงหรา 124.5 มิลลิเมตร จังหวัดพัทลุง  อำเภอเมือง 109.1 มิลลิเมตร จังหวัดยะลา อำเภอเมือง 97.3 มิลลิเมตร จังหวัดสงขลา 
ทั้งนี้ช่วงวันที่ 17-18 ธันวาคมนี้ ประเทศไทยยังคงมีอากาศหนาวเย็นกับมีลมแรงและอุณหภูมิลดลงอีกเล็กน้อย ขณะที่ภาคใต้ยังคงมีฝนตกต่อเนื่องกับมีฝนตกหนักบางแห่ง ประกอบกับบริเวณอ่าวไทยคลื่นสูง 2-3 เมตร โดยเฉพาะทะเลอันดามันคลื่นสูง 2 เมตร ส่วนวันที่ 19 ธันวาคม ประเทศไทยตอนบนอุณหภูมิสูงขึ้นเล็กน้อย ส่วนภาคใต้ฝนลดลง

สำหรับสถานการณ์น้ำภาคใต้ระดับน้ำสูงกว่าตลิ่ง บริเวณแม่น้ำสุไหงโก-ลก ตรงสถานี X119 A สูงกว่าตลิ่ง 30 เซนติเมตร และมีแนวโน้มเพิ่มขึ้น จึงต้องติดตามเฝ้าระวังปริมาณฝนตกหนักสะสมในพื้นที่ โดยเฉพาะระดับน้ำล้นตลิ่งมีแนวโน้มเพิ่มขึ้นบริเวณ จังหวัดนราธิวาสและจังหวัดนครศรีธรรมราช